CELEX: 32022D0338
Language: da
Date: 2022-02-28 00:00:00
Title: Rådets afgørelse (FUSP) 2022/338 af 28. februar 2022 om en bistandsforanstaltning inden for rammerne af den europæiske fredsfacilitet med henblik på levering af dødbringende militært udstyr og dødbringende militære platforme til Ukraines væbnede styrker

28.2.2022   
               
               
                  DA
               
               
                  Den Europæiske Unions Tidende
               
               
                  L 60/1
               
            
         RÅDETS AFGØRELSE (FUSP) 2022/338
         af 28. februar 2022
         om en bistandsforanstaltning inden for rammerne af den europæiske fredsfacilitet med henblik på levering af dødbringende militært udstyr og dødbringende militære platforme til Ukraines væbnede styrker
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     I henhold til Rådets afgørelse (FUSP) 2021/509 (1) blev den europæiske fredsfacilitet (EPF) oprettet til medlemsstaternes finansiering af EU-aktioner inden for den fælles udenrigs- og sikkerhedspolitik (FUSP) med henblik på at bevare fred, forebygge konflikter og styrke den internationale sikkerhed i overensstemmelse med traktatens artikel 21, stk. 2, litra c). I overensstemmelse med artikel 1, stk. 2, litra b), nr. i), i afgørelse (FUSP) 2021/509 kan EPF navnlig finansiere aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
                  
               
                     (2)
                  
                  
                     Uddybning af dialogen og samarbejdet på sikkerheds- og forsvarsområdet er et af de primære mål i associeringsaftalen mellem Den Europæiske Union og dens medlemsstater på den ene side og Ukraine på den anden side (2). Det forstærkede samarbejde inden for den fælles sikkerheds- og forsvarspolitik (FSFP) og tilpasning til FUSP mellem Unionen og Ukraine var et af resultaterne af topmødet mellem EU og Ukraine i 2020, som blev yderligere styrket ved topmødet mellem EU og Ukraine i 2021.
                  
               
                     (3)
                  
                  
                     Ukraines væbnede styrker har været involveret i en syv år lang konflikt, der har kostet løbende militære og civile tab og menneskeliv. Konflikten eskalerede dramatisk i februar 2022 som følge af Den Russiske Føderations væbnede styrkers uprovokerede invasion af Ukraine.
                  
               
                     (4)
                  
                  
                     I betragtning af den forværrede situationen siden begyndelsen af 2022 har medlemsstaterne ydet bistand til Ukraines væbnede styrker. En sådan bistand bør være støtteberettiget inden for rammerne af EPF.
                  
               
                     (5)
                  
                  
                     Den 25. februar 2022 fremsatte Ukraines regering en hasteanmodning til Unionen om bistand i form af levering af militært udstyr.
                  
               
                     (6)
                  
                  
                     Bistandsforanstaltningerne skal gennemføres under hensyntagen til principperne og kravene i afgørelse (FUSP) 2021/509 og navnlig under overholdelse af Rådets fælles holdning 2008/944/FUSP (3) og i overensstemmelse med reglerne for gennemførelse af indtægter og udgifter, der finansieres inden for rammerne af EPF.
                  
               
                     (7)
                  
                  
                     Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitære folkeret —
                  
               VEDTAGET DENNE AFGØRELSE:
         
            Artikel 1
            Oprettelse, mål, anvendelsesområde og varighed
            
               1.   Der oprettes hermed en bistandsforanstaltning, som skal finansieres inden for rammerne af den europæiske fredsfacilitet (EPF) (»bistandsforanstaltningen«), til fordel for Ukraine (»modtageren«).
            
            
               2.   Målet med den foreslåede bistandsforanstaltning er at bidrage til at styrke Ukraines væbnede styrkers kapaciteter og modstandsdygtighed med henblik på at forsvare Ukraines territoriale integritet og suverænitet og beskytte civilbefolkningen mod den igangværende militære aggression.
            
            
               3.   For at nå målet i stk. 2 finansierer bistandsforanstaltningen levering af dødbringende militært udstyr og dødbringende militære platforme til Ukraines væbnede styrker.
            
            
               4.   Bistandsforanstaltningens varighed er 24 måneder fra vedtagelsen af denne afgørelse.
            
         
         
            Artikel 2
            Finansielle ordninger
            
               1.   Det finansielle referencegrundlag til dækning af udgifterne i forbindelse med bistandsforanstaltningen udgør 450 000 000 EUR.
            
            
               2.   Alle udgifter forvaltes i overensstemmelse med reglerne for gennemførelse af indtægter og udgifter, der finansieres inden for rammerne af EPF.
            
            
               3.   I overensstemmelse med artikel 29, stk. 5, i afgørelse (FUSP) 2021/509 kan administratoren for bistandsforanstaltninger indkalde bidrag op til 450 000 000 EUR efter vedtagelsen af denne afgørelse. De bidrag, som indkaldes af administratoren for bistandsforanstaltninger, må kun benyttes til at betale udgifter inden for de grænser, der er godkendt af udvalget nedsat ved afgørelse (FUSP) 2021/509 i ændringsbudgettet for 2022 svarende til bistandsforanstaltningen.
            
            
               4.   Udgifter i forbindelse med gennemførelsen af bistandsforanstaltningen er støtteberettigede fra den 1. januar 2022 og indtil en dato, der fastsættes af Rådet.
            
         
         
            Artikel 3
            Ordninger med modtageren
            
               1.   Den højtstående repræsentant indgår de nødvendige ordninger med modtageren for at sikre dens overholdelse af folkeretten, navnlig den internationale menneskerettighedslovgivning og den humanitære folkeret, og artikel 62, stk. 2, i afgørelse (FUSP) 2021/509, som en betingelse for ydelse af støtte inden for rammerne af bistandsforanstaltningen.
            
            
               2.   De ordninger, der er omhandlet i stk. 1, skal omfatte bestemmelser om suspension og ophævelse af støtten inden for rammerne af bistandsforanstaltningen, hvis modtageren ikke opfylder de forpligtelser, der er omhandlet i stk. 1.
            
         
         
            Artikel 4
            Gennemførelse
            
               1.   Den højtstående repræsentant er ansvarlig for at sikre gennemførelse af denne afgørelse i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres inden for rammerne af EPF, med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
            
            
               2.   Det udvalg, der er nedsat ved afgørelse (FUSP) 2021/509, fastlægger nærmere typen og mængden af den støtte, der skal finansieres inden for rammerne af bistandsforanstaltningen, under hensyntagen til de prioriteter, der er anbefalet af Den Europæiske Unions Militærstab med henblik på at opfylde Ukraines væbnede styrkers behov.
            
            
               3.   Administratoren for bistandsforanstaltninger skal på grundlag af de oplysninger, der er modtaget fra gennemførelsesaktøren eller gennemførelsesaktørerne, aflægge rapport til det udvalg, der er nedsat ved afgørelse (FUSP) 2021/509, om levering af udstyr, herunder mængder, typer og andre relevante oplysninger med henblik på yderligere opfølgning og overvågning.
            
            
               4.   Gennemførelsen af den aktivitet, der er omhandlet i artikel 1, stk. 3, kan varetages af:
               
                           a)
                        
                        
                           Belgiens forsvarsministerium
                        
                     
                           b)
                        
                        
                           Bulgariens forsvarsministerium
                        
                     
                           c)
                        
                        
                           Kroatiens forsvarsministerium
                        
                     
                           d)
                        
                        
                           Cyperns forsvarsministerium
                        
                     
                           e)
                        
                        
                           Tjekkiets forsvarsministerium
                        
                     
                           f)
                        
                        
                           Danmarks forsvarsministerium
                        
                     
                           g)
                        
                        
                           det estiske Center for Forsvarsinvesteringer (ECDI) på vegne af Estlands forsvarsministerium
                        
                     
                           h)
                        
                        
                           Finlands forsvarsministerium
                        
                     
                           i)
                        
                        
                           Frankrigs forsvarsministerium
                        
                     
                           j)
                        
                        
                           Tysklands forsvarsministerium
                        
                     
                           k)
                        
                        
                           Grækenlands forsvarsministerium
                        
                     
                           l)
                        
                        
                           Ungarns forsvarsministerium
                        
                     
                           m)
                        
                        
                           Italiens forsvarsministerium
                        
                     
                           n)
                        
                        
                           Letlands Statsforsvars Center for Logistik og Indkøb
                        
                     
                           o)
                        
                        
                           Litauens forsvarsministerium
                        
                     
                           p)
                        
                        
                           forsvarsdirektoratet under Luxembourgs udenrigs- og europaministerium
                        
                     
                           q)
                        
                        
                           Nederlandenes forsvarsministerium
                        
                     
                           r)
                        
                        
                           Polens forsvarsministerium
                        
                     
                           s)
                        
                        
                           Portugals forsvarsministerium
                        
                     
                           t)
                        
                        
                           Rumæniens forsvarsministerium
                        
                     
                           u)
                        
                        
                           Den Slovakiske Republiks forsvarsministerium
                        
                     
                           v)
                        
                        
                           Sloveniens forsvarsministerium
                        
                     
                           w)
                        
                        
                           Spaniens forsvarsministerium
                        
                     
                           x)
                        
                        
                           Sveriges forsvarsministerium/de svenske væbnede styrker.
                        
                     
         
         
            Artikel 5
            Støtte fra medlemsstaterne
            Medlemsstaterne tillader transit af militært udstyr, herunder ledsagende personale, gennem deres område, herunder deres luftrum.
         
         
            Artikel 6
            Overvågning, kontrol og evaluering
            
               1.   Den højtstående repræsentant sikrer overvågning af modtagerens opfyldelse af de forpligtelser, der fastsættes i overensstemmelse med artikel 3. En sådan overvågning skal skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, herunder krænkelser af den internationale menneskerettighedslovgivning og den humanitære folkeret begået af enheder i Ukraines væbnede styrker, som støttes inden for rammerne af bistandsforanstaltningen.
            
            
               2.   Kontrollen af udstyr efter afsendelse tilrettelægges på en måde, der er i overensstemmelse med den integrerede metodologiske ramme for vurdering og fastlæggelse af de nødvendige foranstaltninger og kontroller for bistandsforanstaltninger under finansieringsordningen for de østlige partnerlande.
            
         
         
            Artikel 7
            Rapportering
            I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for PSC i overensstemmelse med artikel 63 i afgørelse (FUSP) 2021/509.
         
         
            Artikel 8
            Suspension og ophævelse
            PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
            PSC kan også henstille, at Rådet ophæver bistandsforanstaltningen.
         
         
            Artikel 9
            Ikrafttræden
            Denne afgørelse træder i kraft på dagen for vedtagelsen.
            Den anvendes fra den 1. januar 2022.
         
         
            Udfærdiget i Bruxelles, den 28. februar 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).
         
            (2)  EUT L 161 af 29.5.2014, s. 3.
         
            (3)  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99).